Алиса Али Джин 6 „в“ клас -Специална награда

                                                 „Живот на дистанция “

         Всяка сутрин се будя с идеата, че този нов ден  ще бъде по-хубав от предишния, ще направя повече добрини, че ще се срещна с повече приятели в училище и че ще изненадам семейството си с нещо различно.

Много е хубаво, когато имаме мечти, които да осмислят дните ни и да ни правят щастливи. Всеки от нас живее със своите мечти и търси начин да ги осъществи, защото какво е живот без мечти?

Но понякога се случват събития, които обръщат плановете в неочаквана посока, карат ни да се чувстваме слаби и безпомощни и ни поставят в неизвестност.

 Това се случи за цялото човечество през  2020-та година, когато тя беляза живота на всички хора по света с коварната болест „Ковид-19“, станала причина да се  затворим по домовете си.

„Дистанция“! – се чува навсякъде около нас.

 Дистанцията е не просто разстоянието, което трябва да спазваме днес, за да се опазим от „Ковид-19“, тя е преграда, която отдалечава хората, лишава ги от контакти и социален живот.

  Не ни е лесно! Свикнали сме да ходим на училище, да виждаме своите приятели и близки, да излизаме заедно на разходка и да гледаме как вълните на морето се плискат в златния пясък.

Преди една година всичко беше различно. Можехме да ходим на партита за рожден ден, можехме да слагаме на рамо тежката раница и да тръгваме по пътя към училище, за да видим своите приятели и учители. Днес не е същото! Дистанцията се настани трайно в живота ни. Виждаме се, но не очи в очи, а през камера и микрофон.

Всичко започна през месец Март 2020г., когато за първи път чухме думата „ковид-19“.  Бяхме объркани и разтревожени, защото това беше нещо ново и непознато дори за учените, които не знаеха как да се преборят с невидимото зло. Виеха се опашки пред магазините, всички бяха уплашени, лудо се пазаруваха маски, ръкавици и дезинфектанти.

Лятната ваканция не беше това, което сме свикнали да бъде.

Лятото мина, дойде  15 септември и първият учебен звънец огласи училищния двор, но само за част от учениците. Върнахме се на училище по по-различен начин. Радостните ни усмивки не се виждаха, защото бяха скрити зад маските, които трябваше да носим, за да се опазим. За една година светът коренно се промени. Технологиите заеха трайно място в живота ни, но няма да позволим да  изместят  контакта с  приятелите ни.

Надеждата, че скоро всичко ще се върне като преди- остава, независимо докога ще продължи нашият живот на дистанция.

 Чак сега осъзнахме колко е важно хората да се срещат, да споделят радостите и тревогите си и да имат възможност да  постигат мечтите си.